钦定古今图书集成/明伦汇编/氏族典/第275卷 > 王华
## 钦定古今图书集成/明伦汇编/氏族典/第275卷 > 王华

按《万姓统谱﹕》：“华字德辉，馀姚人。成化辛丑进士第一。
华生而警敏，读书过目不忘。六岁与群儿戏水滨，见
一客来濯足，以大醉去，遗其所提囊，取而视之，数十
金也。华度其醒必复来，恐人持去，以投水中，坐守之。
少顷，其人果号泣而至，华迎谓曰﹕：‘求尔金耶’？为指其
处，其人喜，以一定为谢，却不受。年十四，读书龙泉山”
寺。寺故有妖物为祟，能伤人，同业者丧气走归，华独
留居，妖亦寝灭。弱冠，主司试其文，期以状元及第。成
化庚子，发解浙江第二人。明年辛丑，廷试第一甲第
一名，授翰林院修撰，修《宪庙寔录》。历春坊谕德、经筵
讲官。内侍李广方贵幸，华讲《大学衍义》。至唐李辅国
结张后表里用事，众以事颇涉嫌，欲讳之。华朗然诵
说，无少避忌，左右皆缩颈吐舌。上乐闻之不厌，遣中
官赐尚衣。历官学士，迁礼部侍郎。武庙嗣位，逆瑾窃
柄，士夫争奔走其门求免祸，华独不往。瑾衔之。迁南
京吏部尚书。推寻礼部旧事，勒令致仕。年七十有七。
后以子守仁贵，赠新建伯。所著有《龙山稿》《坦南艸堂
稿》《礼经大义》《诸书杂》录《进讲馀抄》等稿藏于家。